ועדת הכלכלה, כנסת 16, פרוטוקול מספר 602, 2006-03-21 12:37

אמנון כהן: אני מתכבד לפתוח את ישיבת ועדת הכלכלה.

אמנון כהן: על סדר היום צו פיקוח על מצרכים ושירותים (אגרת שירותים בענף הלול) (תיקון), התשס"ו-2006.

אמנון כהן: מה אתם מבקשים בצו הפיקוח?

אמנון כהן: מי יציג את הנושא?

תומס מנור: על-פי חוק המועצה לענף הלול, המועצה מוסמכת לקבוע אגרות עבור שירותי פיקוח וטרינרי שהיא מספקת לציבור המגדלים.

אמנון כהן: דווקא עכשיו רוצים להעלות את שיעור האגרות, אחרי שנגרמו נזקים כה כבדים?

תומס מנור: עדיין לא אמרתי שאני מעלה את שיעור האגרות.

תומס מנור: הסמכות בפועל היא של שרי החקלאות והאוצר.

אמנון כהן: הם דיברו ביניהם?

תומס מנור: הם דיברו ביניהם.

תומס מנור: זה עבר גם את ועדת המחירים, על-פי חוק הפיקוח על מחירי מצרכים ושירותים.

תומס מנור: השינוי נובע מכך שבמשך השנה-שנתיים האחרונות עלו טענות מכל מיני גורמים בענף, שהאגרות לא מאוזנות.

תומס מנור: כלומר, על ענפים מסוימים ומגדלים מסוימים נופל נטל גדול יותר, ואחרים נהנים מזה.

תומס מנור: לאור זה, המועצה לענף הלול עשתה עבודה עם חברת ייעוץ חיצונית כדי לבדוק את כל שיעורי האגרות, לבדוק את העלות של כל פעולה המבוצעת, אם זה בדיקה כזו או בדיקה אחרת, ביקור של רופא וכדומה.

אמנון כהן: בדקתם תכלס כמה זה עולה בשטח.

תומס מנור: נבדקה העלות האמיתית והתקורה האמיתית.

תומס מנור: לאור הממצאים של אותה בדיקה הגשנו הצעה לתקן את שיעורי האגרות, באופן שיש מספר אגרות ששיעורן גדל ולעומת זה מספר אגרות ששיעורן קטן, כדי ליצור מערך אגרות מאוזן יותר ונכון מבחינה כלכלית.

אמנון כהן: האגרה נגבית עבור בדיקות מעבדה?

תומס מנור: עבור בדיקות במעבדות, ביקורים של רופאים קליניים בלולים, עבור למשל פעילות שנעשית כאשר מגיעים אפרוחים מחוץ-לארץ וצריך לערוך להם בדיקות.

לאה ורון: היושב-ראש שואל האם עיקר ההעלאה המוצעת כאן היא לגבי בדיקות המעבדה.

אמנון כהן: אלה מעבדות של משרד החקלאות או מעבדות חיצוניות?

תומס מנור: אלה מעבדות של המועצה לענף הלול.

תומס מנור: מנהל הוועדה הוא גם עובד משרד החקלאות, אבל אנחנו מפעילים את המעבדות הללו על-ידי עובדים שלנו והן נותנות שירות.

לאה ורון: הן עונות על הביקוש?

תומס מנור: כן, הן עונות על הביקוש.

אמנון כהן: יש למישהו הערות או הסתייגויות?

יצחק בן דוד: כפי שאמר עו"ד תומי מנור, הבאנו את זה לאישור ועדת המחירים.

אמנון כהן: האם נציגי המגדלים נמצאים כאן?

אמנון כהן: אני רוצה לשמוע אותם ואת היבואנים.

לאה ורון: הם הוזמנו.

לאה ורון: מכיוון שלא הגיעו, מכאן אנחנו מבינים שהם לא מתנגדים.

שמואל לויט: אני חשב המועצה לענף הלול.

שמואל לויט: יושב-ראש ארגון המגדלים היה צריך עקב הנסיבות לנסוע לדרום הארץ, אבל הוא הודיע לי שהוא מתכנן לתמוך בישיבת הוועדה באישור הצו ובתיקון שיעור האגרות.

אמנון כהן: על דעת כל המגדלים?

שמואל לויט: הוא יושב-ראש ארגון המגדלים ומייצג את כל המגדלים.

דוד טל: אדוני היושב-ראש, לדעתי זאת פעולה מבורכת.

דוד טל: אם עשו אותה עכשיו אפשר רק לשאול מדוע לא עשו אותה קודם, אבל טוב שמשרד בודק מדי פעם בפעם ומאזן.

אמנון כהן: הגיע שר חדש שמייד נכנס לעניינים ובדק מה היה לא בסדר.

דוד טל: נכון וטוב שמשרד ממשלתי, כל משרד ממשלתי, מדי פעם בפעם בודק ומתקן ומביא לוועדה דברים הטעונים תיקון כדי ליצור איזון.

דוד טל: ניתן לראות גם בתקציבי המדינה סעיפי תקציב משנת תרפפ"ו שכבר לא צריך אותם ולא משתמשים בהם, אבל בכל אופן הם קבועים.

דוד טל: כאן אנחנו רואים משרד שעשה בדיקה ותיקן את מה שצריך היה לתקן.

דוד טל: אני סבור שזה יעיל מאוד וטוב שהביאו את זה לכאן.

אמנון כהן: נקרא את הצו.

תומס מנור: "צו פיקוח על מחירי מצרכים ושירותים (אגרת שירותים בענף הלול) (תיקון), התשס"ו-2006 בתוקף סמכותנו לפי סעיפים 9 ו-12(א)(1) לחוק פיקוח על מחירי מצרכים ושירותים, התשנ"ו-1996 (להלן – החוק), בהמלצת ועדת המחירים לפי סעיף 13 לחוק, לאחר קביעת שר החקלאות ופיתוח הכפר בתוקף סמכותו לפי סעיף 50א(א) לחוק המועצה לענף הלול (ייצור ושיווק), התשכ"ד-1963 (להלן – חוק המועצה), בהתייעצות עם ועדת הכלכלה של הכנסת לפי סעיף 50א(ב) לחוק המועצה, ובאישור שר האוצר לפי סעיף 30 לחוק יסודות התקציב, התשמ"ה-1985, אנו מצווים לאמור:"

אמנון כהן: איפה נציג משרד האוצר?

אמנון כהן: האם האוצר מתנגד?

יצחק בן דוד: נציג האוצר לא הגיע.

יצחק בן דוד: הוא תמך בצו.

אמנון כהן: בפעם שעברה היו כאן חילוקי דעות קשים בין שני משרדים.

יצחק בן דוד: הנושא סוכם בוועדת המחירים על-פי חוק הפיקוח על מחירי מצרכים ושירותים.

יצחק בן דוד: הנושא הובא לדיון בוועדת מחירים, בה לנציגי משרד האוצר יש רוב, וההצעה התקבלה פה אחד.

אמנון כהן: למה הם לא באו לדיון?

יצחק בן דוד: יש לי כאן את סיכום הדיון בוועדת המחירים.

אמנון כהן: הם שלחו לי מכתב לפיו אין להם התנגדות.

אמנון כהן: מנהלת הוועדה הבהירה לי שמשרד האוצר לא מתנגד.

תומס מנור: סעיף 1 – תיקון סעיף 1 לצו "בסעיף 1 לצו פיקוח על מחירי מצרכים ושירותים (אגרת שירותים בענף הלול), התשס"א-2001 (להלן – הצו העיקרי), בהגדרה "משק עופות", בסופה יבוא "המהווים יחידה אחת ובה עופות מסוג ובגיל אחד".

תומס מנור: " עשינו כאן מעין כוונון של ההגדרה, כדי שנדע בדיוק מה היחידה אליה אנחנו מתייחסים כמשק אחד החייב באגרות.

תומס מנור: סעיף 2 – תיקון סעיף 2 לצו "בסעיף 2 לצו העיקרי, במקום פרטים (1) עד (18) יבוא:

אמנון כהן: אני יכול לקבל השוואת מחירים בין האגרות הנוכחיות ובין מה שהיה קודם?

שלום שלו: יש טבלה משווה.

שלום שלו: למשל בפריט (1), האגרה עבור ביקור רופא היתה 503 שקלים והיא תוקנה ל-346 שקלים.

שלום שלו: יש כאן ירידה של 31%.

אמנון כהן: יפה מאוד.

אמנון כהן: היכן שמורידים אני מברך.

אמנון כהן: בפריט (2) התעריף עלה מ-131 שקלים ל-179 שקלים, עלייה של 36%.

אמנון כהן: אתה אומר שעשיתם הערכת עלויות וזאת העלות בפועל?

תומס מנור: חברה שמתמחה בתחום הזה עשתה ניתוח עיסוקים ובדקה בדיוק כל פעולה שכרוכה בביצוע בדיקה.

אמנון כהן: זה תוספת 6 שקלים למחיר הקיים.

תומס מנור: סעיף 3 – תחילה תחילתו של צו זה שלושים ימים מיום פרסומו.

תומס מנור: "

שמרית שקד: אני רואה שעשיתם הבחנה בין בעל משק עופות ובין בעל מדגריה.

שמרית שקד: פעם כתבתם "מגדל עופות" ופעם "בעל משק".

שמרית שקד: מה המשמעות של ההבחנה ביניהם?

תומס מנור: משום שלא כל מגדל הוא בעלים של משק.

תומס מנור: אנחנו מטילים את החיוב על המגדל, והמגדל לא חייב להיות בעל המשק אלא יכול גם לשכור משק.

שמרית שקד: חלק מן האגרות ראיתם לנכון להטיל דווקא על בעל המשק, גם אם הוא לא המגדל של העופות?

תומס מנור: נכון.

תומס מנור: לפעמים יש בדיקה ללול ולא ללהקה הספציפית.

תומס מנור: יש בדיקה קבועה של הנכס, של המבנה, ויש בדיקה שמתייחסת ללהקה ספציפית, כשבודקים את הלהקה עצמה.

שמרית שקד: בדיקת מעבדה מסוג ניוקאסל היא למבנה?

שמואל לויט: בבדיקה הזאת מאשרים את הלול לפני הכנסת להקה חדשה, רואים שהלול נקי מניוקאסל.

אמנון כהן: הייתי שמח לאשר כל תעריף שיורד ולהשאיר לכנסת הבאה לאשר כל תעריף שעולה.

תומס מנור: מצד אחד, אנחנו מעלים גם ליבואנים של להקות שעוסקים יותר במסחר.

תומס מנור: מצד שני, המגדלים נהנים מהפחתה.

תומס מנור: אחת הבעיות שהאגרה הזאת על היבוא, שצורכת הרבה עבודה והרבה אמצעים, היתה נמוכה.

תומס מנור: זאת דוגמה שמעידה שאתה יכול להיות רגוע.

אמנון כהן: שכנעת אותי.

אמנון כהן: אנחנו מאשרים פה אחד, על-ידי כל חברי הוועדה, את צו הפיקוח על מצרכים ושירותים (אגרת שירותים בענף הלול) (תיקון), התשס"ו-2006.

אמנון כהן: תמשיכו לעבוד, יישר כוח, תצליחו.

אמנון כהן: תודה רבה.

אמנון כהן: הישיבה נעולה.